b'\n_START_ARTICLE_\nSekstas Pomp\xc4\x97jus\n_START_PARAGRAPH_\nSekstas Pomp\xc4\x97jus (Sextus Pompeius, pilnas vardas Sekstas Pomp\xc4\x97jus Didysis Pamaldusis, lot. Sextus Pompeius Magnus Pius, 68\xe2\x80\x9335 m. pr. m. e.) \xe2\x80\x93 senov\xc4\x97s Romos respublikos karvedys, Gn\xc4\x97jaus Pomp\xc4\x97jaus Did\xc5\xbeiojo jauniausiasis s\xc5\xabnus._NEWLINE_Labiausiai \xc5\xbeinomas kova prie\xc5\xa1 Cezar\xc4\xaf kartu su Metelu Scipionu ir Katonu Jaunesniuoju. \xc5\xa0ios kovos buvo pralaim\xc4\x97tos, Scipionas ir Katonas nusi\xc5\xbeud\xc4\x97, o vyresnysis Pomp\xc4\x97jaus brolis Gn\xc4\x97jus buvo nu\xc5\xbeudytas, bet pa\xc4\x8diam Sekstui pavyko pab\xc4\x97gti \xc4\xaf Sicilij\xc4\x85._NEWLINE_Po Cezario mirties antrasis triumviratas nukreip\xc4\x97 savo d\xc4\x97mes\xc4\xaf \xc4\xaf Brut\xc4\x85 ir Kasij\xc5\xb3, tod\xc4\x97l Sekstas Pomp\xc4\x97jus Sicilijoje tur\xc4\x97jo laiko surinkti armijai, ypa\xc4\x8d stipriam laivynui ir pasiruo\xc5\xa1ti kovai. 39 m. pr. m. e. kautyn\xc4\x97s pasibaig\xc4\x97 lygiosiomis, ir triumvirai su Sekstu pasira\xc5\xa1\xc4\x97 taik\xc4\x85. Markas Antonijus nor\xc4\x97jo savo legionus panaudoti kovoje prie\xc5\xa1 partus._NEWLINE_Kova atsinaujino 37 m. pr. m. e., ta\xc4\x8diau Mesinos j\xc5\xabr\xc5\xb3 m\xc5\xab\xc5\xa1yje Sekstas sugeb\xc4\x97jo \xc4\xafveikti Oktaviano paj\xc4\x97gas. Dar syk\xc4\xaf Pomp\xc4\x97jus \xc4\xafveik\xc4\x97 Oktavian\xc4\x85 36 m. pr. m. e., bet vos po m\xc4\x97nesio Agripos vadovaujamas laivynas pagaliau visi\xc5\xa1kai sutriu\xc5\xa1kino Seksto laivyn\xc4\x85 ir j\xc5\xabr\xc5\xb3 baz\xc4\x99 Naulocho m\xc5\xab\xc5\xa1yje. Pats vadas pab\xc4\x97go._NEWLINE_35 m. pr. m. e. Sekstas Pomp\xc4\x97jus buvo pagautas Mileto mieste (dab. Turkijos teritorija) ir Marko Antonijaus vietininkas Markas Ticijus j\xc4\xaf nu\xc5\xbeud\xc4\x97 be teismo, kas prie\xc5\xa1taravo Romos respublikos \xc4\xafstatymams. Po keleri\xc5\xb3 met\xc5\xb3, prasid\xc4\x97jus konfliktui tarp Antonijaus ir Oktaviano, pastarasis \xc5\xa1i\xc4\x85 \xc5\xbemog\xc5\xbeudyst\xc4\x99 panaudojo kaip vien\xc4\x85 i\xc5\xa1 teisini\xc5\xb3 ginkl\xc5\xb3 prie\xc5\xa1 Antonij\xc5\xb3.'